Predsednici opštinskog odbora Nove stranke u Pećincima, Jeleni Grujić, krajem prošle nedelje naoružani razbojnici upali su u kuću, isprevrtali stvari i pretili njenom suprugu. Zbog činjenice da ništa nije ukradeno, ali i zbog ranijih pretnji koje je dobijala zbog opozicionog delovanja, Grujić sumnja u političku pozadinu celog slučaja.

Izvor: N1

Na ogradi porodične kuće Jelene Grujić još stoje blatnjavi otisci koje su, bežeći, ostavili ljudi koji su joj upali u kuću. Bila je u kolima s detetom, kad je iz dvorišta istrčao njen suprug, nakon što je video nepoznate osobe na porodičnom imanju.



"On je krenuo za njima da vidi tablice, i treći je stao ispred njega s pištoljem i kaže – gde si pošao. Onda je suprug samo digao ruke, odstupio, oni su šmugnuli, a on je dotrčao po nas", navodi predsednica OO Nove stranke u Pećincima Jelena Grujić.

U kući su zatekli razbacane stvari, ali, iako policija ovaj slučaj zasad karakteriše kao pokušaj teške krađe, jedna stvar se, kaže, ne uklapa u taj opis.



"To je daleko od teške krađe, jer nama ne fali ni kutija šibica", kaže Grujić.

Iz kuće, naime, ništa nije ukradeno, a jedina stvar koja je pomerana s mesta gde je ostavljena bio je zapisnik sa sastanaka lokalnog odbora Nove stranke. Zbog toga, Jelena u ovom slučaju vidi političku poruku, jer je uoči prethodnih lokalnih izbora dobila pretnje za koje sumnja da su se sad ostvarile.

Izvor: N1

I to nije sve – ova odbornica je neposredno pre upada policiji prijavila još jedan slučaj uznemiravanja na društvenim mrežama, za koji takođe sumnja da ima veze s politikom.



"Ja sam samo dan pre toga prijavila policiji da imam problema sa simpatizerima SNS. Misle, povući ću se, biće me sramota. Ne rade to samo meni, već i drugima koji se ističu kao opozicija", rekla je ona.



Opštinski odbor naprednjaka pozvao je nadležne da istraže ovaj slučaj i demantovao da su oni na bilo koji način umešani.



U Srpskoj naprednoj stranci kažu da je povezivanje te partije s ovim incidentom brutalna laž i izmišljotina opozicionih lidera, kojima se, kako kažu, na svakom mestu priviđaju naprednjaci i Aleksandar Vučić.